62020CO0264_INF
Tiesas (devītā palāta) 2021. gada 14. janvāra rīkojums –
Airhelp
(lieta C‑264/20)
Lūgums sniegt prejudiciālu nolēmumu – Tiesas Reglamenta 99. pants – Gaisa transports – Regula (EK) Nr. 261/2004 – 5. panta 3. punkts – Tiesības saņemt kompensāciju sakarā ar lidojumu atcelšanu vai ilgu kavēšanos – Jēdziens “ārkārtēji apstākļi” – Negaidīti lidojuma drošības trūkumi – Sadursme ar svešķermeni – Lidmašīnas bojājums, ko izraisījusi citas lidmašīnas pārvietošana – Jēdziens “iespējamie pasākumi”, lai novērstu ārkārtējus apstākļus vai šādu apstākļu sekas – Maršruta maiņa
1.
Transports – Gaisa transports – Regula Nr. 261/2004 – Kompensācija un atbalsts pasažieriem – Lidojuma atcelšana vai ilga kavēšanās – Atbrīvojums no kompensācijas izmaksāšanas pienākuma – Nosacījums – Ārkārtēji apstākļi – Jēdziens – Lidmašīnas bojājums, ko izraisījusi citas lidmašīnas pārvietošana – Iekļaušana
(Eiropas Parlamenta un Padomes Regulas Nr. 261/2004 14. un 15. apsvērums un 5. panta 3. punkts un 7. pants)
(skat. 19. un 26. punktu un rezolutīvās daļas 1. punktu)
2.
Transports – Gaisa transports – Regula Nr. 261/2004 – Kompensācija un atbalsts pasažieriem – Lidojuma atcelšana vai ilga kavēšanās – Atbrīvojums no kompensācijas izmaksāšanas pienākuma – Nosacījums – Ārkārtēji apstākļi – Gaisa pārvadātāja veiktie iespējamie pasākumi, lai izvairītos no lidojuma atcelšanas vai ilgas kavēšanās – Pasažiera maršruta maiņa – Nosacījumi – Valsts tiesas vērtējums
(Eiropas Parlamenta un Padomes Regulas Nr. 261/2004 1., 12.– 15. apsvērums un 5. panta 1. un 3. punkts un 7. pants)
(skat. 28. un 33. punktu un rezolutīvās daļas 2. punktu)
Rezolutīvā daļa
1)
Eiropas Parlamenta un Padomes Regulas (EK) Nr. 261/2004 (2004. gada 11. februāris), ar ko paredz kopīgus noteikumus par kompensāciju un atbalstu pasažieriem sakarā ar iekāpšanas atteikumu un lidojumu atcelšanu vai ilgu kavēšanos un ar ko atceļ Regulu (EEK) Nr. 295/91, 5. panta 3. punkts ir jāinterpretē tādējādi, ka sadursme starp stāvvietā esošas lidmašīnas augstumstūri un citas aviokompānijas lidmašīnas spārnu, kas izraisīta otrās lidmašīnas pārvietošanas rezultātā, šī noteikuma izpratnē ietilpst jēdzienā “ārkārtēji apstākļi”.
2)
Regulas Nr. 261/2004 5. panta 1. punkta c) apakšpunkts ir jāinterpretē tādējādi, ka gadījumā, ja tiek atcelts sākotnēji plānotais lidojums ārkārtēju apstākļu dēļ, gaisa pārvadātāja izpildītais cits pasažiera pārvadājums ar lidojumu, ar kuru pasažieris savu galamērķi ir sasniedzis dienu pēc sākotnēji paredzētās ielidošanas dienas, ir “iespējamie pasākumi”, kuri šo uzņēmumu atbrīvo no šīs regulas 5. panta 1. punkta c) apakšpunktā un 7. panta 1. punktā paredzētā kompensēšanas pienākuma, izņemot gadījumu, ja pastāvēja cita iespēja veikt citu tiešu vai netiešu pārvadājumu ar šī paša pārvadātāja vai cita gaisa pārvadātāja izpildītu lidojumu ar mazāku nokavēšanos nekā tā, ar kādu ielidoja nākamais attiecīgā gaisa pārvadātāja lidojums, ja vien tas nepierāda, ka šāda cita pārvadājuma izpilde tam, ņemot vērā tā uzņēmuma iespējas attiecīgajā brīdī, radītu nesamērīgas grūtības, kas ir jāpārbauda iesniedzējtiesai.